खनल ने दिया इस्तीफा, नेपाल में अनिश्चितता  
नेपाल में मुश्किल से घिरे प्रधानमंत्री खनल ने नेपाली कांग्रेस और उनके प्रमुख सहयोगी माओवादियों के दबाव के आगे झुकते हुए इस्तीफा दे दिया।
नेपाल में मुश्किल से घिरे प्रधानमंत्री झाला नाथ खनल ने मुख्य विपक्षी दल नेपाली कांग्रेस और उनके प्रमुख सहयोगी माओवादियों के दबाव के आगे झुकते हुए इस्तीफा दे दिया है। इस वजह देश नए राजनीतिक संकट में फंस गया है।  राष्ट्रपति राम बरन यादव के प्रेस सलाहकार राजेंद्र दहल ने कहा, प्रधानमंत्री ने अपना इस्तीफा दे दिया और राष्ट्रपति ने इस्तीफा स्वीकार करने के बाद उनसे फिलहाल कार्यवाहक के रूप में काम करने को कहा है। राष्ट्रपति कार्यालय ने कहा कि नए प्रधानमंत्री के चुनाव की प्रक्रिया सोमवार को शुरू होगी।  इससे पहले 61 वर्षीय खनल ने सीपीएन यूएमएल की केंद्रीय समिति में नेताओं से कहा कि वह इस्तीफा दे देंगे।  सीपीएन यूएमएल केंद्रीय समिति की बैठक के समापन के बाद प्रधानमंत्री ने कहा, मैं अपने वादे के अनुसार इस्तीफा दूंगा। मैं आज ही इस्तीफा दूंगा और कल सदन को संबोधित करूंगा।